**CONTRACT DE SERVICII**

**nr. 34694/25.05.2020**

În temeiul Legii nr. 98/2016 privind achiziţiile publice, s-a încheiat prezentul contract de prestare servicii,

Între

**MUNICIPIUL ARAD,** cu sediul în Municipiul Arad, B-dul. Revoluţiei nr. 75, telefon 0257/281850, fax 0257/284744, Județul Arad, cod fiscal 3519925, cont RO95TREZ24A840301203030X deschis la Trezoreria Municipiului Arad, reprezentată prin **Dl.** **Bibarț Călin** – Primar şi **Dna. Grozavu Claudia** – Director Economic, în calitate de achizitor, pe de o parte

**şi**

**SC ALS LIFE SCIENCES ROMANIA SRL,** în calitate de **prestator,** pe de altă parte**.**

**2. Definiţii**

2.1 - În prezentul contract următorii termeni vor fi interpretaţi astfel:

a. contract - prezentul contract şi toate anexele sale;

b. achizitor şi prestator - părţile contractante, aşa cum sunt acestea numite în prezentul contract;

c. preţul contractului - preţul plătibil prestatorului de către achizitor, în baza contractului, pentru îndeplinirea integrală şi corespunzătoare a tuturor obligaţiilor asumate prin contract;

d. servicii - activităţile a căror prestare face obiectul contractului;

e. forţa majoră - un eveniment mai presus de controlul părţilor, care nu se datorează greşelii sau vinei acestora, care nu putea fi prevazut la momentul încheierii contractului şi care face imposibilă executarea şi, respectiv, îndeplinirea contractului; sunt considerate asemenea evenimente: războaie, revoluţii, incendii, inundaţii sau orice alte catastrofe naturale, restricţii apărute ca urmare a unei carantine, embargou, enumerarea nefiind exhaustivă ci enunţiativă. Nu este considerat forţă majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligaţiilor uneia din părţi;

f. zi - zi calendaristică;

g. an - 365 de zile.

**3. Interpretare**

3.1 - În prezentul contract, cu excepţia unei prevederi contrare, cuvintele la forma singular vor include forma de plural şi viceversa, acolo unde acest lucru este permis de context.

3.2 - Termenul "zi" ori "zile" sau orice referire la zile reprezintă zile calendaristice dacă nu se specifică în mod diferit.

**Clauze generale**

**4. Obiectul principal al contractului**

4.1 - Prestatorul se obligă să presteze **Servicii de analiză apă şi gaze la depozitele închise de deşeuri Poetului şi Câmpul Liniştii,** în conformitate cu caietul de sarcini, care sunt documente la prezentul contract.

4.2 - Achizitorul se obligă să plătească preţul convenit în propunerea financiară, astfel:

* De la Cap. **74.02.05.02** al. **20.30.30** – buget local până la concurenţa sumei de **70.000,00** lei cu TVA inclus.

**5. Preţul contractului**

5.1 - Preţul convenit pentru **serviciile de analiză apă şi gaze la depozitele închise de deşeuri Poetului şi Câmpul Liniştii**, plătibil prestatorului de către achizitor, este de până la concurenţa sumei de 58.823,53 lei fără TVA la care se adaugă TVA, în cuantum de 19%, până la suma de 11.176,47 lei, conform propunerii financiare document al contractului.

**6. Durata contractului**

6.1 - Durata prestării serviciilor este până la data de 31.12.2020 inclusiv.

**7. Documentele contractului şi ordinea de precedenţă a acestora**

7.1 - Documentele contractului sunt:

* Caietul de sarcini cu nr. 14367/Z2/25.02.2020;
* Propunerea tehnică și financiară cu nr. 21089/18.03.2020.

**8. Obligaţiile principale ale prestatorului**

8.1 - Prestatorul se obligă să presteze serviciile la standardele şi/sau performanţele prezentate în propunerea tehnică, anexă la contract.

8.2 – Prestatorul se obligă să presteze serviciile în conformitate cu caietul de sarcini, anexe la contract.

8.3 - Prestatorul se obligă să despăgubească achizitorul împotriva oricăror:

i) reclamaţii şi acţiuni în justiţie, ce rezultă din încălcarea unor drepturi de proprietate intelectuală (brevete, nume, mărci înregistrate etc.), legate de echipamentele, materialele, instalaţiile sau utilajele folosite pentru sau în legătură cu produsele achiziţionate; şi

ii) daune-interese, costuri, taxe şi cheltuieli de orice natură, aferente, cu excepţia situaţiei în care o astfel de încălcare rezultă din respectarea caietului de sarcini întocmit de către achizitor.

8.4 – Prestatorul este pe deplin responsabil pentru prestarea serviciilor convenite. Totodată, este răspunzător atât de siguranţa tuturor operaţiunilor şi metodelor de prestare utilizate, cât şi de calificarea personalului folosit pe toată durata contractului.

**9. Obligaţiile principale ale achizitorului**

9.1 - Achizitorul se obligă să recepţioneze serviciile prestate respectiv **Servicii de analiză apă şi gaze la depozitele închise de deşeuri Poetului şi Câmpul Liniştii**, în termen de 5 zile lucrătoare de la predarea documentaţiei de către prestator.

9.2 - Achizitorul se obligă ca plata facturilor depuse la Registratura Primariei Arad să se facă în termen de 30 zile de la data înregistrării acestora fara posibilitatea de a solicita majorari/penalitati de întarziere.

**10. Sancţiuni pentru neîndeplinirea culpabilă a obligaţiilor**

10.1 - În cazul în care, din vina sa exclusivă, prestatorul nu reuşeşte să-şi execute obligaţiile asumate prin contract, atunci achizitorul are dreptul de a deduce din plata neefectuată, ca penalităţi, 0,03% pentru fiecare zi de întârziere.

10.2 - În cazul în care achizitorul nu onorează facturile în termen de 60 de zile de la data înregistrării acestora la registratura autorităţii contractante, atunci acesta are obligaţia de a plăti ca penalităţi 0,03% din plata neefectuată pentru fiecare zi de întârziere.

10.3 - Nerespectarea obligaţiilor asumate prin prezentul contract de către una dintre părţi, în mod culpabil şi repetat, dă dreptul părţii lezate de a considera contractul de drept reziliat şi de a pretinde plata de daune-interese.

10.4 - Achizitorul îşi rezervă dreptul de a renunţa oricând la contract, printr-o notificare scrisă, adresată prestatorului, fără nici o compensaţie, dacă acesta din urmă dă faliment, cu condiţia ca această anulare să nu prejudicieze sau să afecteze dreptul la acţiune sau despăgubire pentru prestator. În acest caz, prestatorul are dreptul de a pretinde numai plata corespunzătoare pentru partea din contract îndeplinită până la data denunţării unilaterale a contractului.

**Clauze specifice**

**11. Alte responsabilităţi ale prestatorului**

11.1 - (1) Prestatorul are obligaţia de a presta serviciile prevăzute în contract cu profesionalismul şi promptitudinea asumate.

(2) Prestatorul se obligă să supravegheze prestarea serviciilor, să asigure resursele umane, materialele, echipamentele şi orice alte asemenea, fie de natură provizorie, fie definitivă, cerute de şi pentru contract, în măsura în care necesitatea asigurării acestora este prevăzută în contract sau se poate deduce în mod rezonabil din contract.

11.2 - Prestatorul este pe deplin responsabil pentru prestarea serviciilor în conformitate cu prezentul contract. Totodată, este răspunzător atât de siguranţa tuturor operaţiunilor şi metodelor de prestare utilizate, cât şi de calificarea personalului folosit pe toată durata contractului.

**12. Alte responsabilităţi ale achizitorului**

12.1 - Achizitorul se obligă să pună la dispoziţia prestatorului caietul de sarcini, documentaţia tehnică, alte documente necesare pentru realizarea obiectului contractului.

**13. Recepţie şi verificări**

13.1 - Achizitorul are dreptul de a verifica modul de prestare a serviciilor pentru a stabili conformitatea cu oferta depusă.

13.2 - Verificările vor fi efectuate în conformitate cu prevederile din prezentul contract. Achizitorul are obligaţia de a notifica, în scris, prestatorului identitatea reprezentanţilor săi împuterniciţi pentru acest scop.

**14. Începere, finalizare**

14.1 - Prestatorul are obligaţia de a începe şi finaliza prestarea **Servicii de analiză apă şi gaze la depozitele închise de deşeuri Poetului şi Câmpul Liniştii** conform clauzei 6.

14.2 - Serviciile prestate în baza contractului trebuie finalizate în termenul convenit de părţi, respectiv până la data de 31.12.2020 inclusiv.

14.3 Cu excepţia clauzei 6.1 şi a cauzelor de forţă majoră, nu se acceptă prelungirea duratei contractului.

14.4.1 Prezentul contract intră în vigoare la data semnarii acestuia şi încetează:

14.4.2 La împlinirea termenului pentru care a fost încheiat.

14.4.3 Prin denunţarea unilaterală de către achizitor, fără nicio notificare prealabilă adresată prestatorului, în cazul în care acestuia din urmă i se retrage autorizaţia de funcţionare, intră în procedura de reorganizare judiciară sau este declarat în stare de faliment. În acest caz, prestatorul are dreptul de a pretinde numai plata corespunzătoare pentru partea din contract îndeplinită până la data denunţării unilaterale a contractului.

14.4.4 Prin denunţare unilaterală, cu o notificare prealabilă adresată prestatorului/achizitorului, în cazul în care acesta nu îşi îndeplineşte la timp şi în bune condiţii oricare dintre obligaţiile ce-i revin.

14.4.5 Prin denunţare unilaterală de către achizitor în cazul apariţiei unor circumstanţe care nu au putut fi prevăzute la data încheierii contractului şi care conduc la modificarea clauzelor contractuale în aşa măsură încât îndeplinirea acestuia ar fi contrară interesului public, cu condiţia ca acesta să notifice prestarorul.

14.4.6 Prin acordul scris al părţilor.

14.4.7 În orice alte cazuri prevăzute de lege.

14.5 Achizitorul are dreptul de a denunţa unilateral prezentul contract şi în situaţia în care alocarea resurselor financiare a fost sistată.

14.6 Achizitorul îşi rezervă dreptul de a denunţa unilateral contractul, în perioada de valabilitate a acestuia, printr-o notificare scrisă, adresată prestatorului, cu respectarea termenului de preaviz, de 15 zile, şi fără a aduce atingere dispoziţiilor dreptului comun privind încetarea contractelor, în una dintre următoarele situaţii:

 a) contractantul se afla, la momentul atribuirii contractului, în una dintre situaţiile care ar fi determinat excluderea sa din procedura de atribuire potrivit art. 164 – 167 din Legea 98/2016 privind achizițiile publice;

 b) contractul nu ar fi trebuit să fie atribuit contractantului respectiv, având în vedere o încălcare gravă a obligaţiilor care rezultă din legislaţia europeană relevantă şi care a fost constatată printr-o decizie a Curţii de Justiţie a Uniunii Europene.

**15. Garantia de buna executie a contractului**

15.1 – Nu este cazul.

**16. Amendamente**

16.1 - Cu excepţia clauzelor 5 şi 6, părţile contractante au dreptul, pe durata îndeplinirii contractului, de a conveni modificarea clauzelor contractului, prin act adiţional, numai în cazul apariţiei unor circumstanţe care lezează interesele comerciale legitime ale acestora şi care nu au putut fi prevăzute la data încheierii contractului.

**17. Subcontractanţi**

17.1 – Prestatorul are obligaţia, în cazul în care părţi din contract le subcontractează, de a încheia contracte cu subcontractaţii desemnaţi, în concordanţă cu oferta depusă.

17.2 - (1) Prestatorul are obligaţia de a prezenta la încheierea contractului, toate contractele încheiate cu subcontractanţii desemnaţi,dacă sunt cunoscuţi la momentul respectiv.

(2) Lista subcontractanţilor, cu datele de recunoaştere ale acestora, partea/părţile din contract care urmează a fi îndeplinite, valoarea prestaţiilor, cât şi contractele încheiate cu aceştia se constituie în anexe la contract.

(3) Prestatorul are dreptul de a înlocui subcontractanții sau de a implica noi subcontractanți pe durata execuției contractului, dacă va obține acordul achizitorului și dacă activitățile încredințate acestora au fost indicate în ofertă ca fiind realizate de subcontractanți.

(4) Noii subcontractanți au obligația de a transmite certificate și alte documente necesare solicitate de achizitor, pentru verificarea inexistenței unor situații de excludere și a resurselor/ capacităților corespunzătoare părții lor de implicare. De asemenea, vor prezenta o declarație pe propria răspundere că își asumă respectarea prevederilor caietului de sarcini și a propunerii tehnice depuse de prestator la ofertă, aferentă activității supuse subcontractării.

(5) Valoarea aferentă activităților de subcontractare va fi cel mult egală cu valoarea declarată în cadrul ofertei ca fiind subcontractantă.

(6) În situația în care un subcontractant se retrage sau, un contract de subcontractare este denunțat unilateral/ reziliat de către una dintre părți, contractantul are obligația de a prelua partea/ părțile din contract aferente activității subcontractante, sau de a înlocui acest subcontractant cu un nou subcontractant în condițiile aliniatelor (3). (4), (5).

17.3 - (1) Prestatorul este pe deplin răspunzător faţă de achizitor de modul în care îndeplineşte contractul.

(2) Subcontractantul este pe deplin răspunzător faţă de prestator de modul în care îşi îndeplineşte partea sa din contract.

(3) Prestatorul are dreptul de a pretinde daune-interese subcontractanţilor dacă aceştia nu îşi îndeplinesc partea lor din contract.

17.4 – Eventualele plăți directe către subcontractanții declarați vor fi făcute conform prevederilor legale incidente.

**18. Asigurări**

18.1 – Nu este cazul.

**19. Forţa majoră**

19.1 - Forţa majoră este constatată de o autoritate competentă.

19.2 - Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

19.3 - Îndeplinirea contractului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

19.4 - Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

19.5 - Dacă forţa majoră acţionează sau se estimează că va acţiona o perioadă mai mare de 6 luni, fiecare parte va avea dreptul să notifice celeilalte părţi încetarea de plin drept a prezentului contract, fără ca vreuna dintre părţi să poată pretinde celeilalte daune-interese.

**20. Soluţionarea litigiilor**

20.1 - Achizitorul şi prestatorul vor depune toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între ei în cadrul sau în legătură cu îndeplinirea contractului.

20.2 - Dacă, după 15 zile de la începerea acestor tratative, achizitorul şi prestatorul nu reuşesc să rezolve în mod amiabil o divergenţă contractuală, fiecare poate solicita ca disputa să se soluţioneze de către instanţele judecătoreşti din România.

**21. Limba care guvernează contractul**

21.1 - Limba care guvernează contractul este limba română.

**22. Comunicări**

22.1 - (1) Orice comunicare dintre părţi, referitoare la îndeplinirea prezentului contract, trebuie să fie transmisă în scris.

(2) Orice document scris trebuie înregistrat atât în momentul transmiterii, cât şi în momentul primirii.

22.2 - Comunicările între părţi se pot face şi prin telefon, fax sau e-mail, cu condiţia confirmării în scris a primirii comunicării.

**23. Legea aplicabilă contractului**

23.1 - Contractul va fi interpretat conform legilor din România.

Părţile au înţeles să încheie prezentul contract în trei exemplare, unul pentru prestator şi două pentru achizitor.

|  |  |
| --- | --- |
| **MUNICIPIUL ARAD** | **SC ALS LIFE SCIENCES ROMANIA SRL** |
| **PRIMAR** | **Director general** |
| Bibarț Călin |  |
|  |  |
|  |  |
|  |  |